Posljedni dan Ultra Europe festivala ipak će se održati na Hvaru, i to na plaži hotela Amfora 15. srpnja, potvrdili su organizatori pustivši u prodaju pet tisuća ulaznice za Ultra Beach po cijeni od 760 kuna odnosno 99 eura.



Iako se posljednjih dana špekuliralo s raznim lokacijama za ovaj događaj, moglo se naslutiti da je Hvar u pitanju jer je hotelijer Sunčani Hvar blokirao mogućnost rezervacije soba u svojim hotelima za datume uoči i na dan održavanja Ultra Beach partija.



Prethodno je otpala mogućnost partija na plaži Zlatni rat nakon što Općinsko vijeće Bola nakon polemičnih tonova ipak nije dalo suglasnost da ugosti više mlade partijanere iz cijelog svijeta.



Nakon lanjskog Beach partija na Hvaru, novi gradonačelnik Rino Budrović priznao je da nije sklon tulumarenju i glasnim zvučnicima do zore, no očito je popustio ne želeći propustiti financijski dobitak koji Hvaru nosi Ultra i njezini veseli gosti.



- Vjerujem kako će posjetitelji događanja Ultra Beach biti oduševljeni svime - od još veće i impresivnije produkcije koju pripremamo, izvođača koji će nastupiti, a čija ćemo imena objaviti uskoro, spektakularnog okružja hotela Amfora, otkud pogled seže sve do Paklenskih otoka, posebnih događanja i sadržaja pa sve do otoka Hvara koji je prošle godine dokazao da zaista zaslužuje stajati uz bok Miamiju i sličnim ekskluzivnim svjetskim turističkim odredištima. Ultra Beach će se održati s jednim danom razmaka, 15. srpnja, što će, vjerujemo, utjecati na to da se turisti u na hrvatskoj obali zadrže duže - kazao je Joe Bašić, direktor tvrtke Adria MM Produkcija, hrvatskog suorganizatora festivala Ultra Europe.



M. ILIĆ

